Поштовани родитељи,

У складу са препорукама надлежних у вези са организацијом рада, у току настале епидемиолошке ситуације изазване корона вирусом у нашој земљи, ова седница ће бити одржана електронским путем.

Потребно је да прочитате овај материјал и да потврдите мејлом до петка 10.07.2020. до краја дана да сте упознати са свим информацијама које сте добили. Такође, потребно је и да се изјасните да ли сте сагласни да се усвоји записник са претходне седнице. Можете мејлом послати своје мишљење, смернице, савете, захтеве или питања о тачкама које су презентоване.

**Дневни ред:**

1. Усвајање записника са претходне седнице
2. Финансијски извештај о трошењу средстава са ђачког фонда

за период од 01.01.2020. до 30.06.2020. године

1. Успех ученика
2. Извештај о пријемним испитима
3. Радови у школи током лета
4. Разно

\* \* \*

1. Записник са претходне седнице Савета родитеља је послат свима 19.02.2020. године. За сваки случај сам вам послала и у прилогу овог мејла. Молим вас да се изјасните да ли сте сагласни да се записник усвоји. Након усвајања записник ће бити постављен на сајт школе – Кутак за родитеље.

2. Финансијски изештај за период од 01.01.2020. до 30.06.2020. године се налази у прилогу. Слободно поставите питања за све евентуалне недоумице.

3. Поред свих тешкоћа на које смо наилазили током *online* наставе, ипак смо успели да приведемо крају ову школску годину. Ученици су током ванедног стања имали редовну наставу, а од 01. јуна су могли да имају пробе и неке часове у школи. Одржани су ипити за завршне разреде основне школе за ученике који иду даље у средњу школу (остали ученици основне школе су по дозволи Министарства просвете били ослобођени од полагања годишњих испита), а такође су одржани сви годишњи испити за ученике средње школе, као и сви дипломски испити.

Награђеним ученицима, који су показали изузетне резултате током школовања биле су уручене дипломе, награде и поклони у дворишту школе19. јуна. Имена награђених ученика, као и врста награде коју су добили, истакнути су на сајту школе и на *facebook* страници школе.

4. Пријемни испити за **средњу** школу су прошли без проблема. На вокално интрументалном одсеку примљено је 32 ученика и један ученик са тешкоћама у развоју (уписан у школу преко квоте), на одсеку за Музичку продукцију примљено је 15 ученика.

Пријемни испити за **основну** школу су прошли без проблема, једино што је било много додатних молби за упис ученика који су положили пријемни, а нису ушли у квоту. Укупно је уписано 143 ученика у основну школу, на свим одсецима. С обзиром да су класе попуњене, у августу месецу неће бити потребе да се организује додатни пријемни испит.

5. Током лета у школи ће се обављати следећи радови: крећење ходника на другом спрату, крећење ходника у сутерену, нови подови на другом спрату и сутерену, крећење зида у дворишту, постављање плочица на улазу у кућицу, репарација дворишних клупа, даља промена прозора (собе 7, 8, 9, тоалет у приземљу, студио и глува соба) и постављање роло завеса у учионицама 7, 8 и 9. Током лета ће се урадити и репарација клавира у соби број 17. Радови почињу 13. јула.

6. Разно

\* Општина Земун је тражила имена ученика који су носиоци Вукове награде, али и даље немамо информацију када и да ли ће ти ученици бити награђени. Упутила сам питање да ли ће ове године бити награђени и ученици који су освојили награде на такмичењима које признаје Министарство просвете. Одговор Општине гласи да је ''став руководства да се ове године изнађе могућност да се плате награде бар вуковцима школа''. Тако да се сигуно неће исплаћивати награде за такмичења, а и за вуковце још нису сигурни.

\* У мају ове године било је планирано одржавање међународног такмичења Zemun International Music Competition, али се због ванредног стања и корона вируса од тога одустало. Уколико епидемиолошка ситуација буде дозволила, такмичење се одлаже за мај 2021. године.

\* У августу ове године био је планиран камп на Дивчибаре за чланове гудачког оркестра основне и средњне школе, али се због ситуације са корона вирусом од тога одустало.

Желим вам да са својом децом лепо проведете лето и да останете здрави.

Срдачан поздрав,

Зорица Вукосављевић

директор школе